Era pe vremea când Zidane înscria din voleu la vinclu, fază rămasă în colecția de aur a finalelor de Liga Campionilor. Se întâmpla în 2002, iar încasatoarea se numea Bayer Leverkusen, al cărei jucător emblematic era Ballack. Acel an a fost unul în care tocmai ”aspirinele” au dat dureri de cap suporterilor proprii, nu numai prin pierderea acelei finale cu Real Madrid, dar și prin ratarea la potou a titlului de campioană în Bundesliga (ar fi fost primul) și prin înfrângerea în finala Pokalului, cum se numește cupa în Germania. Ei bine, săptămâna trecută, la peste 20 de ani de la tristul renume, am auzit un altul, cât se poate de inspirat: Neverlusen! Cum ar veni, niciodată învinși. Știm cu toții ce au reușit nemaipomeniții fotbaliști ai lui Leverkusen, în frunte cu providențialul lor antrenor, Xabi Alonso. Dacă ar fi să povestesc sezonul acesta de poveste (repetiție intenționată), l-aș împărți în două părți, dar nu pe criteriul cronologic. Partea de excelență ar fi parcursul de până în acest moment, unul fără înfrângere în absolut, adică indiferent de competiție, extins joi la un total de 49 de meciuri, ceea ce înseamnă un nou record la nivel de fotbal european. Benfica de pe vremea lui Eusebio a fost echipa detronată, deci e vorba de perioada de glorie a lusitanilor, când aceștia dominau și continentul la nivel de cluburi. Această precizare, ”în toate competițiile”, este esențială, căci degeaba bate o echipă ca la fasole în campionatul intern, dacă o încasează în cupele europene. Să ne amintim de Steaua anilor ’80, cu peste suta de meciuri neînvinsă în campionat, nici măcar în anul triumfului din 1986 nefiind imaculată la înfrângeri, 0-1 în deplasare cu Anderlecht. Pe de altă parte, Leverkusen a fost avantajată de faptul că a jucat direct în Liga Europa, căci dacă era vorba de LC putem fi siguri că nu mai discutam acum despre acest subiect. Ei bine, aș numi nepământeană partea cealaltă, adică a felului în care a evitat câteva înfrângeri în minutele de extra-prelungire, gen 90+7 sau +8! Nu mai departe la returul semifinalei cu Roma, când nemții erau conduși în minutul 80 cu 2-0, dar un ”tontoautogol” i-au băgat înapoi în joc, egalând apoi la ultima fază!
Există și un asterisc. Aseară, Leverkusen va fi jucat la Bochum, meci teoretic ușor, de extins seria invincibilă, doar că această echipă este ultima care i-a bătut într-un meci oficial, în luna mai a anului trecut! Însă, chiar dacă se va închide cercul, recordul rămâne.